《将至五羊先寄伯达仲豫二兄》
宋代·苏过

人皆有离别，我别不忍道。惟应付梦幻，事已共一笑。

忆昔与仲别，秦淮汇秋潦。相望一叶舟，目断飞鸿杳。

伯兄阳羡来，万里踰烟峤。未温白鹤席，已饯罗浮晓。

江边空忍泪，我亦肝肠绕。崎岖七年中，云海用浩渺。

岂知羌村晚，惊拜杜陵老。干戈虽事异，欢喜动夷獠。

山川旧悽惨，云物今清好。不似玄都桃，秋风不堪扫。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。